KIRJALLINEN KYSYMYS E-2498/02 esittäjä(t): Richard Corbett (PSE) komissiolle. Baltian käytävä.



Virallinen lehti nro 280 E , 21/11/2003 s. 0002 - 0003



KIRJALLINEN KYSYMYS E-2498/02 esittäjä(t): Richard Corbett (PSE) komissiolle (9. syyskuuta 2002) Aihe: Baltian käytävä Aikooko komissio auttaa Puolan hallitusta arvioimaan vaihtoehtoisia reittejä Via Balticalle, jotta vältettäisiin haitalliset vaikutukset, joita tällä hetkellä parhaana pidetty reitti saattaisi aiheuttaa Biebzian kansallispuistolle ja muille tärkeille alueille? Günter Verheugenin komission puolesta antama vastaus (18. lokakuuta 2002) On selvää, että Biebrzan kansallispuisto Puolassa on hyvin arvokas ja sitä on pyrittävä suojelemaan. Kuten komissio jo totesi vastauksessa Elisabeth Lynnen kirjalliseen kysymykseen E-2476/02(1), luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY(2) sekä luonnonvaraisten lintujen suojelusta 2 päivänä huhtikuuta 1979 annettua neuvoston direktiiviä 79/409/ETY(3) aletaan soveltaa Puolaan sen tultua Euroopan unionin jäseneksi. Tämän vuoksi kaikkiin yhteisön tärkeänä pitämien alueiden luettelossa mainittuihin alueisiin ja kaikkiin direktiivin 79/409/ETY mukaisesti erityisiksi suojelualueiksi nimettyihin alueisiin aletaan liittymisestä lähtien soveltaa direktiivin 92/43/ETY 6 artiklan 2, 3 ja 4 kohdassa tarkoitettua suojelua. Arvoisa parlamentin jäsen lienee tietoinen, että hakijamaat ovat juridisesti velvollisia noudattamaan yhteisön säännöstöä täysimääräisesti vasta liittymisajankohdasta lähtien. Komissio on kuitenkin liittymisneuvottelujen alusta lähtien vaatinut, että hakijamaiden uusien infrastruktuuri-investointien on oltava yhteisön ympäristölainsäädännön mukaisia. Tämän kannan perusteella Puolan olisi kaikkien liikenteen alan infrastruktuurihankkeidensa, myös Via Balticaan liittyvien hankkeiden, osalta noudatettava voimassa olevia luonnonsuojeludirektiivejä (92/43/ETY ja 79/409/ETY). Näiden direktiivien mukaisesti mahdollisia vaihtoehtoisia reitityksiä sovelletaan vain esimerkiksi sellaisissa erityistapauksissa, joissa hanke on suojeltavalle alueelle aiheutuvien vaikutusten arvioinnin kielteisestä tuloksesta huolimatta kuitenkin toteutettava erittäin tärkeän yleisen edun kannalta pakottavista syistä. Komissio ei ole tietoinen, missä vaiheessa moottoritien suunnitteluprosessi tällä hetkellä on, ja se aikookin ottaa Puolan viranomaisiin yhteyttä asiassa varmistaakseen, että kaikkia ympäristöön liittyviä vaatimuksia on noudatettu. Tässä yhteydessä komissio kiinnittää kysyjän huomion vastauksiin, jotka se on antanut Christopher Huhnen kirjalliseen kysymykseen P-1648/02 ja Erik Meijerin kirjalliseen kysymykseen E-1694/02(4), Chris Daviesin kirjalliseen kysymykseen E-1968/02(5) sekä Stavros Xarchakosin ja Giorgos Dimitrakopoulosin kirjalliseen kysymykseen E-2284/02(6). Näissä vahvistettiin, että PHARE- tai ISPA-varoja ei ole käytetty Via Baltican rakentamiseen Biebrzan suoalueilla Koillis-Puolassa. Tämän lisäksi ISPAn tai PHAREn hankekokonaisuuksissa ei ole tällä hetkellä mainitun kaltaisia hankkeita eivätkä Puolan viranomaiset siis näin ollen ole pyytäneet asianomaiselle hankkeelle unionin tukea. Mikäli komissiolle esitettäisiin tällainen pyyntö, hanketta tarkasteltaisiin yhteisön voimassa olevan ympäristölainsäädännön kannalta. (1) Katso sivu 1. (2) EYVL L 206, 22.7.1992. (3) EYVL L 103, 25.4.1979. (4) EYVL C 301 E, 5.12.2002, s. 201. (5) EYVL C 309 E, 12.12.2002, s. 181. (6) EYVL C 161 E, 10.7.2003, s. 20.